Skool leer kinders met geloofsbril kyk | Kerkbode
Skool leer kinders met geloofsbril kyk
January 30, 2019 Conette le RouxNuus
PRETORIA. – 'n NG gemeente se droom vir 'n veilige omgewing vir hulle lidmate se kleuters het vlerke gekry.
Die NG gemeente Skuilkrans in Pretoria se kleuterskool, met aanvanklik slegs 12 kleuters, is nou 'n volwaardige laerskool met 500 leerders, 60 personeellede en 1000 ouers.
So vertel Janetta van Niekerk, die skoolhoof van Die Krans Laerskool wat ook die skool in 2004 gestig het. Ds Freek Swanepoel, een van die NG Kerk se voormalige moderators, het haar destyds met die idee genader toe haar man André 'n leraar by die gemeente was.
"In my hart het ek in daardie stadium lankal 'n droom gekoester om 'n grondslagfase-skool te begin. Ek het gevoel die druk in skole vir jong kinders is net te groot. Dié belangrike vormingsjare moet met groot sorg, begrip en kennis van 'n kind in hierdie ouderdom (0-9) bedryf word," sê sy.
Sy het die geleentheid aangegryp en saam met 'n paar gemeentelede, wat haar visie gedeel het, die skool se deure geopen.
Dit was gou duidelik dat die skool nie net by 'n kleuterskool gaan bly nie.
"Ons het al hoe meer uitgebrei omdat ons 'n behoefte aangespreek het en omdat ouers ingekoop het op ons etos, hart en visie vir die skool. Later het die ouers ook toenemend druk op ons geplaas om 'n volwaardige laerskool te wees," sê Janetta.
Sy verduidelik die skool is ook nou 'n nie-winsgewende organisasie waarvan die ouers wat skoolfonds betaal, lid is van die maatskappy wat die skool bedryf.
Maar sy meen 15 jaar later met heelwat uitbreiding het die hart van die skool steeds nie verander nie. "Die Krans Laerskool is steeds die plaasskooltjie in die stad. In die Westerse wêreld is mense deesdae so prestasiegedrewe dat ek glo die kern van kinderopvoeding gaan verlore. Ons is nie 'n 'vertoonvensterskool'nie. Daar is baie ander skole wat baie mooier is. Maar jy gaan ver soek om 'n 'hart' soos ons skool te kry," het Janetta in 'n onlangse potgooi van Sondagjoernaal, 'n Christelike leefstylprogram op RSG, gesê.
Volgens Janetta is drie dinge veral belangrik by Die Krans Laerskool. "Ons roeping is eerstens om 'n veilige hawe vir kinders te wees waar hulle net hulleself kan wees. Tweedens voel ons hulle mag foute maak en hulle hoef nie die beste te wees nie!"
"Ons leer hulle ook om met 'n geloofsbril na die lewe te kyk. Om met deernis en hoop deur die lewe te stap." Luister hier na die potgooi waar Janetta onlangs tydens 'n Sondagjoernaal-opname gesels.